ΠΕΝΤΑΛΙΑ: Ελλάδα - Φιλοσοφία, λογοτεχνία, ψυχιατρική και τέχνη ενώνουν τα χέρια\nΕλλάδα - Φιλοσοφία, λογοτεχνία, ψυχιατρική και τέχνη ενώνουν τα χέρια\nΗ «Οδύσσεια» του Τζέιμς Τζόις πολύ κοντά στην Οδύσσεια του Ομήρου, η Ρωμαϊκή Ιστορία και η Εποχή της Φραγκοκρατίας πλάι στην Ελληνική Μυθολογία και λίγο πιο πάνω βιβλία για την «Αποασυλοποίηση», την «Ομαδική Ανάλυση» κοντά σε μυθιστορήματα γνωστών Ελλήνων και ξένων λογοτεχνών. Ενα αεράκι φυσάει, έρχεται από την κατάφυτη με διαφόρων ειδών γλάστρες ταράτσα του Ανοιχτού Ψυχοθεραπευτικού Κέντρου, στη γωνία Μαυρομιχάλη και Χαραλάμπη Σωτηρίου, στη Νεάπολη, δίπλα στον παλαιό κινηματογράφο «Αλφαβίλ». Καθώς χαζεύω τη βιβλιοθήκη που βρίσκεται στον τρίτο όροφο του υπέροχου νεοκλασικού κτιρίου όπου στεγάζεται περίπου από το 1990 και μετά το ΑΨΚ, νιώθω πως εδώ η φιλοσοφία, η λογοτεχνία, η ψυχιατρική και η τέχνη έχουν ενώσει τα χέρια.\nΣτον πρώτο όροφο είναι η ώρα της ομάδας ψυχοδράματος και την ημέρα που επισκέπτομαι το Κέντρο αποχαιρετούν ένα από τα μέλη του. Στην κουζίνα, θεραπευτές φτιάχνουν τον καφέ τους, πλένουν πιάτα και συνομιλούν στο διάλειμμά τους. Τους ίδιους χώρους και τις καθημερινές εργασίες μοιράζονται και οι θεραπευόμενοι που έχουν έρθει για επόμενες ομάδες που ξεκινούν σε λίγο. «Τα λάθη και οι καβγάδες επιτρέπονται» («Errores et Litigia») γράφει το οικόσημο του Κέντρου που μου μεταφράζει από τα λατινικά ο Γιάννης Τσέγκος, ιδρυτής και διευθυντής του ΑΨΚ. Η συζήτηση μαζί του, την οποία αποκρυπτογραφώ ώρες αργότερα από το κασετοφωνάκι μου παλιάς τεχνολογίας, αποκαλύπτει το απόσταγμα της σοφίας, της εμπειρίας και του χιούμορ ενός επιστήμονα που μαζί με τους συνεργάτες του δημιούργησε ένα χώρο που συνεχίζει να πρωτοπορεί.\nΝα πούμε για όσους δεν γνωρίζουν, ότι το Ανοιχτό Ψυχοθεραπευτικό Κέντρο ιδρύθηκε το 1980 από τον ψυχίατρο Γιάννη Τσέγκο και τους συνεργάτες του, όταν ο πρώτος απολύθηκε από τη θέση του διευθυντού της Υπηρεσίας Κοινωνικής Ψυχιατρικής Αθηνών. Το Κέντρο άρχισε να λειτουργεί επισήμως στις 4 Φεβρουαρίου του 1980 και ήταν ένα εγχείρημα καινοτόμο για τα δεδομένα της εποχής. Μερικές από τις βασικές επιδιώξεις και πεποιθήσεις των ιδρυτικών μελών του ήταν ότι οι ψυχιατρικοί ασθενείς μπορούν να αντιμετωπιστούν χωρίς τη «μονοκρατορία» των βιολογικών θεραπειών και της κλειστής νοσηλείας και ότι η ψυχοθεραπεία και η ομαδική ψυχοθεραπεία ειδικότερα αποτελούν μεθόδους απολύτου ενδείξεως κυρίως για τις σοβαρές ψυχικές διαταραχές. Μεταξύ άλλων, αρχές της λειτουργίας του ΑΨΚ που συνεχίζουν έως σήμερα είναι η απομυθοποίηση της επικινδυνότητας του ψυχικώς πάσχοντος και η κατάρριψη του μύθου του υψηλού κόστους της ψυχοθεραπείας.\n«Οι στόχοι μας δεν έχουν αλλάξει, αλλά οι δραστηριότητες αναγκαστικά πολλαπλασιάζονται. Αυτό που είναι σημαντικό να πούμε είναι ότι το Κέντρο δεν είναι κρατικός οργανισμός, είναι ιδιωτική εταιρεία αστική μη κερδοσκοπική και δεν έχει πάρει ούτε ένα επίδομα πέρα από κάποιες μικρές δωρεές» μου λέει ο Γιάννης Τσέγκος και τονίζει ότι «αυτή ήταν η αρχική απόφαση, να μη στηριχθούμε παρά μόνο στη συνεισφορά αυτών που καταναλώνουν τις υπηρεσίες. Τώρα με την κρίση αναγκαστήκαμε να αλλάξουμε τον οικονομικό σχεδιασμό με την απόφαση ότι δεν θα μειώναμε τους μισθούς π.χ. της γραμματείας και της καθαρίστριας αντιστοίχως, θα περιορίζαμε τα νοσήλια των θεραπευόμενων και θα κόβαμε από τους δικούς μας μισθούς. Επίσης να πω ότι στο ΑΨΚ όλοι παίρνουν τα ίδια χρήματα».\nΗ τέχνη ως επικοινωνία\n«Η προσέγγιση στο Ανοιχτό Ψυχοθεραπευτικό Κέντρο έχει να κάνει με την τέχνη ως ένα μέσο για επικοινωνίας» μου εξηγεί η Νατάσα Καραποστόλη, εργασιοθεραπεύτρια, ψυχοδραματίστρια και ταμίας του Ανοιχτού Ψυχοθεραπευτικού Κέντρου. «Οταν μια ομάδα χρησιμοποιεί μια δραστηριότητα, είτε είναι η μουσική είτε είναι η ζωγραφική είτε κάτι άλλο, ο τρόπος που το κάνει είναι κοινός. Για παράδειγμα, όταν θα πούμε τι θα κάνουμε σήμερα στην ομάδα ζωγραφικής, αυτό που θα αποφασίσουμε εκφράζει τη διάθεση της ομάδας εκείνη την ημέρα, αν διαλέξουμε να ζωγραφίσουμε την ελπίδα, αυτό αντικατοπτρίζει την κατάσταση της ομάδας και πέρα βέβαια από την ομάδα το καθετί που θα φτιάξει ένα μέλος αντικατοπτρίζει και τη δική του κατάσταση τη συγκεκριμένη στιγμή. Ολη αυτή η διαδικασία ορίζεται ως κοινωνικοθεραπεία. Επομένως εμείς δεν ερμηνεύουμε την τέχνη. Οταν παρουσιάζουμε είναι για να πούμε ο ένας στον άλλον πράγματα με πιο καθαρό τρόπο δίχως να ερμηνεύσουμε, σαν ένα συμπληρωματικό μέσο θεραπείας. Αυτή είναι η μία χρησιμότητα της τέχνης που δίνει έμφαση στο σχετίζεσθαι. Επιπλέον, η κάθε τέχνη/δραστηριότητα προσφέρει κάτι διαφορετικό. Η μουσική αγγίζει πιο αρχέγονες, πρωτόγονες καταστάσεις που πάλι δεν θα ερμηνεύσουμε, όμως, έχουν τη δύναμη να κινητοποιούν τα συναισθήματα, από την άλλη οι χειροπιαστές δραστηριότητες (π.χ πηλός, κατασκευή με χάντρες κ.λπ.) βοηθούν το άτομο να προσγειωθεί στην πραγματικότητα. Το τρίτο και πολύ σημαντικό της χρήσης της τέχνης για εμάς είναι η εναλλαγή μεταξύ πραγματικότητας, φαντασίας και συμβολικού. Το τι θα φτιάξουμε είναι το συμβολικό, αλλά ότι για να το φτιάξουμε φανταζόμαστε πράγματα (εικόνες, χρώματα, αναμνήσεις κ.ά. ) κάνει αυτή την τριάδα να εναλλάσσεται αρμονικά κάτι που θεωρούμε σημαντικό γιατί αυτή η εναλλαγή δείχνει την υγεία. Το να μπορεί ένας άνθρωπος να εναλλάσσεται μεταξύ της πραγματικότητας της καθημερινής του ζωής, της φαντασίας και των συναισθημάτων του καθώς και του τρόπου που θα τα εκφράσει στους άλλους (συμβολικό) αυτή η ισορροπία δείχνει μια υγιή λειτουργία. Συνήθως η τέχνη στις περισσότερες προσεγγίσεις χρησιμοποιείται σαν απασχόληση για να περάσουν οι ασθενείς τον χρόνο τους λίγο πιο ευχάριστα.\nΟμως, όπως τονίζει ο Γιάννης Τσέγκος, όταν οι άνθρωποι σχετίζονται μέσα από έναν τρίτο παράγοντα (σε αυτήν την περίπτωση η τέχνη) αναπτύσσεται μεταξύ τους μια πιο αυθόρμητη σχέση χωρίς να ειπωθεί κάτι. «Η διαδικασία της τέχνης τότε λειτουργεί ως ένα μεταβατικό αντικείμενο που δεν φοβίζει και βοηθάει εκ των υστέρων τον ασθενή στη λεκτική έκφραση των συναισθημάτων του».\nΔράσεις - εκδόσεις\nΗ κουβέντα μας έχει τη γεύση γλυκού ελληνικού καφέ κι ενός τσιγάρου και περνάει από σημαντικά θέματα που απασχόλησαν τον κ. Τσέγκο, όπως η πολύ σημαντική οδός που άνοιξε το Κέντρο με τη θεραπευτική του κοινότητα, η υπέρβαση της «ντροπής» των ψυχικά ασθενών, η έρευνα του κ. Τσέγκου και των συνεργατών του για το θέμα της επίδρασης του μονοτονικού και του πολυτονικού σε σχέση με τις αυξανόμενες μαθησιακές δυσκολίες, το εκπαιδευτικό έργο του Κέντρου και οι εκδόσεις του. Πιο πρόσφατη, «Το ψυχαναλυτικό κίνημα» του Ernest Gellner (μτφρ. Αλκυόνη Τσέγκου, εκδ. Αρμός) καθώς και η πολύ ενδιαφέρουσα προσέγγιση της τέχνης ως μέσο έκφρασης και επικοινωνίας.\nPublié par ΠΕΝΤΑΛΙΑ à 23:38\nLibellés : ΤΕΧΝΗ, ΨΥΧΟΘΕΡΑΠΕΙΑ


Tips για να διώξεις το άγχος και να διατηρήσεις τη φόρμα σου αυτή τη σεζόν από τη Δήμητρα Ζαχοπούλου - AllYou.gr\nΑφιέρωσε χρόνο στον εαυτό σου και δες το σώμα και την ψυχολογία σου να αλλάζουν μέσα σε λίγα λεπτά\nΓνωρίζεις σίγουρα ότι η σωματική άσκηση αποτελεί το μυστικό για να διατηρήσεις αψεγάδιαστο το σώμα σου, αλλά και το «φάρμακο» για διάφορες ασθένειες. Ωστόσο, τα οφέλη της δεν περιορίζονται μόνο σε αυτά. Η γυμναστική θεωρείται μια φυσική λύση για την καταπολέμηση του μεγαλύτερου εχθρού της καθημερινότητας μας, το άγχος. Πώς επιτυγχάνεται αυτό; Το σώμα απελευθερώνει ενδορφίνες, γνωστές και ως «ορμόνες της ευτυχίας», οι οποίες μας ηρεμούν, γεννούν το αίσθημα της ευδαιμονίας, ισχυροποιούν το ανοσοποιητικό σύστημα και καθυστερούν την εξέλιξη της γήρανσης.\nΟι λόγοι λοιπόν για να τη βάλεις (ή ξαναβάλεις) στη ζωή σου είναι πολλοί και σε αυτό είναι σύμφωνη και η Δήμητρα Ζαχοπούλου, καθηγήτρια μπαλέτου και ιδρύτρια του “The Barre Method by Dimitra”, ενός προγράμματος γυμναστικής που συνδυάζει την τεχνική του μπαλέτου με πολλά στοιχεία fitness.\nΗ Δήμητρα Ζαχοπούλου φοράει Reebok NanoX1 όταν γυμνάζεται.\nΗ Δήμητρα έχει περάσει όλη της τη ζωή σε μια αίθουσα χορού ή σε ένα γυμναστήριο. Ξεκίνησε την ενασχόλησή της με τη ρυθμική γυμναστική, σε επίπεδο πρωταθλητισμού (με πανελλήνιες και πανευρωπαϊκές διακρίσεις), όταν ήταν 5,5 ετών, ενώ αργότερα αφοσιώθηκε στο μπαλέτο και τις σπουδές πάνω στην ορθοσωμική, την κινησιολογία και την παιδαγωγική χορού. Αφού αρίστευσε στην Ανώτερη Επαγγελματική Σχολή Μπαλέτου, συμμετείχε από το 2008 μέχρι το 2014 στις μεγαλύτερες ομάδες μπαλέτου της Ευρώπης (Λονδίνο, Βαρκελώνη, Αμβέρσα κ.α). Έχει υπάρξει επίσης καθηγήτρια μπαλέτου και χορογράφος της Εθνικής ομάδας ενόργανης γυμναστικής.\nΣήμερα μοιράζεται μαζί μας πολύτιμα tips σωματικής άσκησης να διώξεις το άγχος και να διατηρήσεις τη φόρμα σου αυτή τη σεζόν.\nΗ ψυχολογία μας παίζει ρόλο στη σωματική μας κατάσταση ;\nΠολλές φορές ακούω την φράση «σήμερα δεν έκανα γυμναστική γιατί δεν ένιωθα καλά, δεν ήμουν καλά ψυχολογικά, βαριόμουν» κλπ αλλά ακόμα πιο πολλές το «είχα μια δύσκολη μέρα στην δουλειά, βγήκα για τρέξιμο και τα είδα όλα πιο καθαρά, μου έφυγε το άγχος» . Γιατί το στρες υποχωρεί πιο εύκολα μετά από μια αθλητική δραστηριότητα. Η σωματική άσκηση θα πρέπει να υπάρχει στο εβδομαδιαίο πρόγραμμα ενός ανθρώπου. Δεν είναι πολυτέλεια, είναι αναπόσπαστο κομμάτι της σωστής σωματικής ανάπτυξης και ψυχικής ισορροπίας του ανθρώπου.\nΑυτή τη δύσκολη περίοδο που διανύουμε, έχουμε όλοι ανάγκη από καλή, θετική ενέργεια. Υπάρχει κάποιο πλάνο γυμναστικής που θα μπορούσε να μας την προσφέρει από το πρωί που ξυπνάμε ;\nΚάθε πρωί, ακόμα και στο κρεβάτι λίγο πριν σηκωθούμε, μερικές διατάσεις θα μας δώσουν αρκετή ενέργεια για να αντιμετωπίσουμε την καθημερινότητα. Όπως επίσης, βρίσκοντας ένα μισάωρο μέσα στην ημέρα για ένα γρήγορο περπάτημα η ψυχολογία αλλάζει προς το καλύτερο.\nΕσένα ποιες είναι οι αγαπημένες σου συνήθειες που σε βοηθάνε να αποβάλλεις το άγχος;\nΗ έντονη σωματική δραστηριότητα κάθε πρωί . Μου αρέσει να ξυπνάω πιο νωρίς από όλους στην οικογένεια μου, να φοράω τα αθλητικά μου και να αφιερώνω 30 λεπτά στην γυμναστική μου. Στην συνέχεια, λίγα λεπτά με ένα καλό βιβλίο μου δίνουν την ενέργεια που χρειάζομαι για να αντιμετωπίσω το υπόλοιπο της ημέρας.\nΤι σημαίνει για σένα το fitness;\nΣίγουρα δεν είναι μόνο η φυσική κατάσταση. Είναι να αγαπάς και να ακούς το σώμα σου. Να καταλαβαίνεις ότι το να «κλέβεις» χρόνο για να γυμνάζεσαι δεν είναι εγωιστικό, αλλά αγάπη και σεβασμός για το σώμα σου και τον εαυτό σου. Είναι να τρέχεις, να σηκώνεις βάρη, να χορεύεις, όχι για να έχεις ένα άριστο σώμα αλλά για να φροντίζεις την ψυχική και σωματική σου υγεία.\nΧρειάζεται πολλές θυσίες για να αποκτήσει κανείς ένα καλλίγραμμο σώμα;\nΝομίζω ότι ο στόχος δεν θα έπρεπε να είναι το καλλίγραμμο σώμα. Είναι η επίτευξη των μικρών στόχων που βάζουμε καθημερινά στο άθλημα ή στην δραστηριότητα που έχουμε επιλέξει.\nΕσύ πόσες ώρες αφιερώνεις στον εαυτό σου για να γυμνάζεσαι;\nΠροσπαθώ να γυμνάζομαι τουλάχιστον 30 λεπτά καθημερινά, συνήθως πολύ νωρίς το πρωί.\nΗ καθιστική ζωή συχνά οδηγεί σε προβλήματα με τη στάση του σώματος. Ως μπαλαρίνα, μπορείς να δώσεις ένα tip που θα μας βοηθήσει να τη βελτιώσουμε;\nΕίναι αυτό που μαθαίνουμε σχεδόν στο πρώτο μάθημα μπαλέτου στα παιδιά. Το μυστικό είναι να νιώθουμε συνεχώς ένα σχοινάκι να μας τραβάει προς τα πάνω, από την κορυφή του κεφαλιού μας. Και φυσικά, η επιλογή σωστής καρέκλας στο γραφείο είναι πολύ σημαντική!\nΠοιο θεωρείς πως είναι το πιο απαραίτητο εργαλείο για κάποιον που κάνει γυμναστική;\nΤο ίδιο του το σώμα και ένα σωστό ζευγάρι παπούτσια. Οι πιθανότητες να εμφανιστούν πόνοι στην μέση, στα ισχία κλπ μειώνονται με την επιλογή και την επένδυση σε ένα καλό ζευγάρι αθλητικών παπουτσιών, κατάλληλο για την φυσική δραστηριότητα που κάνουμε.\nΜια από τις τάσεις που κυριαρχούν στα social media είναι και το #fitspo. Θεωρείς ότι αποτελεί ισχυρό κίνητρο για κάποιον που σκέφτεται να βάλει τη γυμναστική στη ζωή του;\nΌπως σε όλα τα πράγματα, τα social media μπορούν να επιδράσουν θετικά ή τελείως αρνητικά στην ζωή και την ψυχολογία μας. Έτσι και το #fitspo. Είναι σίγουρα κίνητρο να βλέπουμε εικόνες από αθλητές και από απλούς ανθρώπους να βγάζουν τις γνωστές «post workout selfies», αλλά είναι εξίσου σημαντικό να καταλαβαίνουμε ότι τα μέσα κοινωνικής δικτύωσης δεν δείχνουν την πραγματικότητα, την ωραιοποιούν. Πρέπει να «φιλτράρουμε» εμείς αυτά που βλέπουμε και να μην απογοητευόμαστε ή να έχουμε λανθασμένη εικόνα για το σώμα μας. Είμαστε όλοι μοναδικοί και το κάθε σώμα είναι όμορφο και ξεχωριστό.\nΤέλος, μπορείς να μοιραστείς μαζί μας κάποιες ασκήσεις γυμναστικής που θα μας βοηθήσουν να διατηρήσουμε τη φυσική μας κατάσταση, την περίοδο που ισχύουν τα περιοριστικά μέτρα και μένουμε τις περισσότερες ώρες στο σπίτι;\nΗ καλύτερη γυμναστική είναι αυτή που μπορούμε να ακολουθήσουμε! Απλά πράγματα, που μπορούμε να κάνουμε μόνο με το βάρος του σώματος, όπως σανίδες ή jumping squats. Ή μπορείτε να βάλετε δυνατά μουσική και να χορέψετε έντονα με τα αγαπημένα σας τραγούδια! Δεν υπάρχει καλύτερο cardio!\nΦωτογράφιση: @ Maya Preka\nΨώνια στην καραντίνα – μια απόλαυση που ακόμα έχουμε\nTo sporty item που χρειάζεσαι για να δημιουργήσεις statement εμφανίσεις τη σεζόν Άνοιξη /Καλοκαίρι 2021


Στα χέρια του Ισραηλινού ναυτικού γαλλικό πλοιάριο με φιλο-Παλαιστίνιους ακτιβιστές\nΤο πολεμικό ναυτικό του Ισραήλ ρυμούλκησε σε ισραηλινό λιμάνι γαλλικό ιστιοφόρο που μετέφερε φιλοπαλαιστίνιους ακτιβιστές, αφού πρώτα εμπόδισε τους ακτιβιστές να σπάσουν τον ισραηλινό αποκλεισμό στην Λωρίδα της Γάζας.\nΟι ισραηλινές δυνάμεις προσέγγισαν το Ντίγκνιτι Αλ Καράμα στη μεσόγειο και το ρυμούλκησαν στο λιμάνι του Άσντοντ την Τρίτη. Ισραηλινοί αξιωματούχοι ανέφεραν ότι οι ακτιβιστές θα απελαθούν.\nΔεκαέξι άνθρωποι, μεταξύ των οποίων και αρκετοί δημοσιογράφοι, βρίσκονταν στο ιστιοφόρο όταν το προσέγγισαν οι ισραηλινοί κομάντο. Το Ισραήλ ανέφερε ότι ανέλαβε τον έλεγχο του πλοίου αφού οι ακτιβιστές αγνόησαν τις προειδοποιήσεις να αλλάξουν πορεία.\nΗ κυβέρνηση του Ισραήλ ανέφερε ότι η κατάληψη του πλοίου έγινε χωρίς επεισόδια. Παρόμοια στρατιωτική ενέργεια πέρυσι κατέληξε σε φονικές συμπλοκές απ’ τις οποίες είχαν χάσει τη ζωή τους εννέα τούρκοι ακτιβιστές, μετά την εισβολή ισραηλινών κομάντος σε πλοίο που κατευθυνόταν στη Γάζα.\nΗ Χαμάς καταδίκασε την ισραηλινή επίθεση στο πλοίο την Τρίτη χαρακτηρίζοντας την παραβίαση των ανθρωπίνων δικαιωμάτων.\nΙσραηλινοί αξιωματούχοι δηλώνουν ότι θα διατηρήσουν τον αποκλεισμό της Γάζας λέγοντας ότι είναι απαραίτητο να αποτρέψουν την μεταφορά όπλων σε παλαιστίνιους αντάρτες.\nΟι φιλοπαλαιστίνιοι ακτιβιστές αρχικά σκόπευαν να στείλουν δέκα πλοία και αρκετές εκατοντάδες κόσμο στη Γάζα από την Ελλάδα τον περασμένο μήνα. Αλλά τα περισσότερα πλοία εμποδίστηκαν από τις ελληνικές αρχές.\nΤο ιστιοφόρο που εμποδίστηκε την Τρίτη ήταν το μοναδικό που είχε απομείνει από την νηοπομπή. Είχε καταφέρει να αποπλεύσει από την Ελλάδα την Κυριακή.


Πάτρα: Δρομολογούνται εξελίξεις στο θαλάσσιο μέτωπο- Σε 3 μήνες λέει ο Πιτσιόρλας - Pelop.gr\nΠάτρα: Δρομολογούνται εξελίξεις στο θαλάσσιο μέτωπο- Σε 3 μήνες λέει ο Πιτσιόρλας\nΔύο κυβερνητικοί παράγοντες, δύο κέντρα λήψης αποφάσεων για το θαλάσσιο μέτωπο. Χωρίς κοινό βηματισμό, και μάλλον χωρίς πυκνή επικοινωνία.\nΟ λόγος για το ΤΑΙΠΕΔ, του οποίου ηγείται ο Στ. Πιτσιόρλας, και το υπουργείο Ναυτιλίας, που έχει ως καπετάνιο τον Θ. Δρίτσα. Οι δύο τους έχουν κοντραριστεί για θέματα διαχείρισης της δημόσιας περιουσίας. Ξέραμε ότι στο ζήτημα του θαλάσσιου μετώπου της Πάτρας έχουν κοινή στάση, πάνω στο σχέδιο που «μοντάρεται» αυτόν τον καιρό στο τραπέζι του Οργανισμού Λιμένα, και παρουσιάζεται σε τοπικούς παράγοντες. Είναι όμως δεδομένη η σύμπνοια;\nΝεα δεδομένα εισήγαγε η συνάντηση που είχαν στην Αθήνα με το «αφεντικό» του ΤΑΙΠΕΔ ο βουλευτής της Συμπαράταξης Θεόδωρος Παπαθεοδώρου και ο Νίκος Τζανάκος, ως επικεφαλής της Δημοτικής Παράταξης «Πάτρα - Η Δική μας Πόλη».\nΣτη συνάντηση αυτή, η τοπική πλευρά παρουσίασε τις απόψεις της στον κ . Πιτσιόρλα. Και από αυτόν άκουσε τα εξής:\n>Η απόδοση του θαλασσίου μετώπου στον Δήμο πρωτίστως νομική- διοικητική υπόθεση και δευτερευόντως πολιτική.\n>Το Ταμείο προτίθεται να προχωρήσει στην απόδοση, δουλεύοντας πάνω στο κείμενο της προσωρινής παραχώρησης του 2012. (Αυτό ισχύει και για το σχέδιο Δρίτσα- ΟΛΠΑ). Πάνω στο σχέδιο αυτό θα γίνουν τροποποιήσεις.\n>Οι διεργασίες θα τρέξουν μέσα στο επόμενο τρίμηνο. Το ΤΑΙΠΕΔ θα αποδεσμεύσει το θαλάσσιο μέτωπο με σταδιακό τρόπο.


Μεσολόγγι: Κατέθεσε η ερωμένη του Ν. Μέντζου στη δίκη για τον θάνατό του-ένταση στο δικαστήριο | AgrinioPress\nΑρχική/Γεγονότα/Μεσολόγγι: Κατέθεσε η ερωμένη του Ν. Μέντζου στη δίκη για τον θάνατό του-ένταση στο δικαστήριο\nΜεσολόγγι: Κατέθεσε η ερωμένη του Ν. Μέντζου στη δίκη για τον θάνατό του-ένταση στο δικαστήριο\nΑρχισυντάκτης Send an email 09/01/2020 , 18:18\nΗ ερωμένη του δασκάλου δέχθηκε πολλές ερωτήσεις, τόσο από την Έδρα, όσο και από τους δικηγόρους των δυο πλευρών, αλλά στις περισσότερες αρνήθηκε να απαντήσει λέγοντας ότι αφορούσαν προσωπικά δεδομένα της σχέσης της με τον θανόντα, ενώ σε άλλες δήλωσε ότι δεν θυμόταν.\nΟυσιαστικά υπερασπίστηκε την κατηγορουμένη λέγοντας ότι η ίδια δεν έπαιρνε χρήματα από τον δάσκαλο, όπως έχει ακουστεί, θέλοντας να δείξει ότι η σύζυγος δεν θα θύμωνε τόσο πολύ όταν πληροφορήθηκε την σχέση, ώστε να θέλει να τον σκοτώσει. Μάλιστα κάποια στιγμή είπε χαρακτηριστικά: «Εγώ δεν την θεωρώ κατηγορουμένη». Όταν ρωτήθηκε πότε η σύζυγος έμαθε για την σχέση, δήλωσε άγνοια, τονίζοντας ότι με τον Νίκο Μέντζο, δεν συζητούσαν ποτέ τα οικογενειακά τους θέματα. Σε άλλη ερώτηση παραδέχθηκε ότι ο δάσκαλος, της είχε πει ότι θέλει να ζήσουν μαζί, πράγμα που συζητούσαν αλλά δεν είχαν αποφασίσει.\nΗ δεύτερη μάρτυρας, ήταν μια γειτόνισσα της ερωμένης, με την οποία είχαν οικογενειακές διαφορές, όπως κατέθεσε στο δικαστήριο τόσο η μάρτυρας, όσο και νωρίτερα η ερωμένη.\nΣε κάποιο σημείο της κατάθεσής της είπε ότι σε μια συζήτηση που είχε με άλλο άτομο, εκείνο της ανέφερε ότι στην υπόθεση εμπλέκεται στενός συγγενής της οικογένειας Μέντζου, γεγονός που προκάλεσε ένταση.\nΣυγκεκριμένα, η αδελφή του θύματος ξέσπασε, λέγοντας ότι γίνεται τώρα αυτή η αναφορά επειδή το άτομο που αναφέρεται δεν βρίσκεται στη ζωή και δεν μπορεί να υπερασπιστεί τον εαυτό του και με τον τρόπο αυτό σπιλώνεται η μνήμη του.\nΤελικά η γυναίκα απομακρύνθηκε από την αίθουσα από τους συγγενείς της και η δίκη διακόπηκε λόγω παρέλευσης του ωραρίου μέχρι τις 23 Ιανουαρίου που θα συνεχιστεί με την εξέταση και των υπολοίπων μαρτύρων.\nΗ ίδια μάρτυρας, μεταξύ άλλων είπε ότι την επίμαχη ημέρα είδε το αυτοκίνητο της γυναίκας με την οποία είχε σχέση ο δάσκαλος και του αδελφού της, να βρίσκεται στον δρόμο που πάει προς την Αβόρανη περίπου 800 μέτρα μακριά από το σημείο που καιγόταν ο δάσκαλος. Αυτό δεν το είχε καταθέσει από την αρχή διότι φοβόταν, όπως είπε, αλλά το ανέφερε σε τηλεοπτικές εκπομπές που ασχολήθηκαν με την υπόθεση και έτσι κλήθηκε από τον Ανακριτή. Μάλιστα είχε καταθέσει ότι η ερωμένη κάτι έκρυβε θαμμένο στον κήπο της, πράγμα που οδήγησε τις Αρχές να σκάψουν, χωρίς όμως να βρουν κανένα στοιχείο.\nΟπως είναι γνωστό, η οικογένεια οδηγήθηκε στην Δικαιοσύνη, αλλά δεν προέκυψε τίποτα σε βάρος τους ενώ η ερωμένη απαλλάχθηκε με βούλευμα.\nΑγρίνιο δολοφονία Νίκος Μέντζος


Ι.Ν.ΓΕΝΕΣΙΟΥ ΘΕΟΤΟΚΟΥ ΝΙΚΑΙΑΣ - Ημερήσια εκδρομή στην Αγόριανη ή Επτάλοφο του νομού Φωκίδος\nΗμερήσια εκδρομή στην Αγόριανη ή Επτάλοφο του νομού Φωκίδος\nΤρίτη, 11 Φεβρουαρίου 2014 18:54\nΣτις 6 Φεβρουαρίου και ημέρα Πέμπτη, ξεκίνησε η ομάδα εκδρομέων από την "Παναγίτσα" Νικαίας με αρχηγό τον π.Εμμανουήλ Καγιαυτάκη, για Αγόριανη ή Επτάλοφο του νομού Φωκίδος.\nΟ καιρός το πρωί ήταν πολύ καλός, όμως καθ'οδόν η Εθνική σκεπάστηκε από ομίχλη. Μετά από μιαμικρή στάση, οι εκδρομείς έφτασαν στην Μονή της Παναγίας της Δαμάστας, η οποία βρίσκεται στην βορινή πλευρά του όρους Καλλίδρομου του νομού Φθιώτιδας. Η ονομασία της Μονής μάλλον οφείλεται στην εικόνα της, η οποία είναι φερμένη από την Δαμασκό της Συρίας. Η πρώτη Μονή ιδρύθηκε τον 11ο αιώνα, ήταν ανδρική και αριθμούσε 13 μοναχούς. Όμως καταστράφηκε από τους Τούρκους. Μετά απόπολλά χρόνια λειτούργησε πάλι ως ανδρική Μονή, αλλά κάηκε από τους Τούρκους. Τέλος έγινε γυναικεία Μονή και έτσι λειτουργεί έως και σήμερα. Το καθολικό της Μονής είναι σταυροειδές με οκτάπλευρο τρούλο και πλημυρισμένη με ωραιότατες τοιχογραφίες. Είναι δε αφιερωμένη στη Γέννηση της Παναγίας (8 Σεπτεμβρίου).\nΑφού αναχώρησαν από τη Μονή, πέρασαν το Μπράλο, το Παλαιοχώρι, τη Γραβιά, το Πολύδροσο και φτάσανε στον προορισμό τους , την Αγόριανη ή Επτάλοφο επειδή είναι χτισμένη σε επτά λοφίσκους του Παρνασσού, σε υψόμετρο 830μ. Το μέρος αυτό έχει τρεχούμενα νερά, πιθανότατα από πηγές του χιονισμένου Παρνασσού. Είναι πολύ γραφικό χωριό, με τους λιθόστρωτους δρόμους του και τα πετρόχτιστα σπίτια. Στα μαγαζιά, ο επισκέπτης θα μπορεί να προμηθευτεί τοπικά παραδοσιακά προϊόντα όπως διάφορα σπιτικά ζυμαρικά, γλυκά του κουταλιού, κλπ.\nΜετά το φαγητό, η επιστροφή έγινε ακολουθώντας άλλη κατεύθυνση και περνώντας από Αμφίκλεια, Χαιρώνεια, όπου είναι το μαρμάρινο λιοντάρι, μνημείο που έφτιαξαν για τους νεκρούς Θηβαίους του Ιερού Λόχου κατά την μάχη που έγινε εκεί το 338π.Χ μεταξύ των Μακεδόνων με επικεφαλής τον Φίλιππο και των συνασπισμένων Αθηναίων, Θηβαίων, Βοιωτών, Κορινθίων, Μεγαρέων και Ευβοέων, κατά την οποία ο νικητής Φίλιππος έγινε κύριος και της Νοτίου Ελλάδας.\nΜετά την Χαιρώνεια, ακολουθούντας την αριστερή διασταύρωση προς Ορχομενό, Στροβίκιο και Κάστρο, μπήκανε στην καινούργια Εθνική οδό και έφτασαν στο τέλος της ωραίας αυτής εκδρομής.